**РЕПУБЛИКА СРПСКА**

**ВЛАДА**

**ПРИЈЕДЛОГ**

**ЗАКОН**

**О ИЗМЈЕНАМА И ДОПУНАМА КРИВИЧНОГ ЗАКОНИКА РЕПУБЛИКЕ СРПСКЕ**

**Бања Лука, фебруар 2025. године**

**Приједлог**

**ЗАКОН**

**О ИЗМЈЕНАМА И ДОПУНАМА**

**КРИВИЧНОГ ЗАКОНИКА РЕПУБЛИКЕ СРПСКЕ**

Члан 1.

У Кривичном законику Републике Српске („Службени гласник Републике Српске“, бр. 64/17, 104/18 – Одлука Уставног суда Републике Српске, 15/21, 89/21 и 73/23), у члану 5. ријечи: „или родног идентитета“ бришу се, а послије ријечи: „положаја“ додаје се запета и ријечи: „другог личног својства“.

Члан 2.

У члану 123. у ставу 1. у тачки 21) ријечи: „родног идентитета“ замјењују се ријечима: „другог личног својства“.

Члан 3.

У члану 139. у ставу 1. ријечи: „или родном идентитету“ бришу се.

Члан 4.

У члану 359. у ставу 1. ријечи: „родног идентитета,“ бришу се, а послије ријечи: „поријекла“ додаје се запета и ријечи: „другог личног својства“.

Члан 5.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ИЗМЈЕНАМА И ДОПУНАМА**

**КРИВИЧНОГ ЗАКОНИКА РЕПУБЛИКЕ СРПСКЕ**

**I УСТАВНИ ОСНОВ**

Уставни основ за доношење овог закона садржан је у члану 10. Устава Републике Српске, према којем су грађани Републике Српске равноправни у слободама, правима и дужностима, једнаки су пред законом и уживају исту правну заштиту без обзира на расу, пол, језик, националну припадност, вјероисповијест, социјално поријекло, рођење, образовање, имовно стање, политичко и друго увјерење, друштвени положај или друго лично својство, у Амандману XXXII т. 5) и 10) на члан 68. Устава Републике Српске, према којем Република уређује и обезбјеђује остваривање и заштиту људских права и слобода и организацију, надлежности и рад државних органа и у члану 70. став 1. тачка 2. Устава, према којем Народна скупштина доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА ЗА ИЗРАДУ ЗАКОНА И ДРУГИХ ПРОПИСА РЕПУБЛИКЕ СРПСКЕ**

Према Мишљењу Републичког секретаријата за законодавство број: 22.02-020-332/24 од 3. фебруара 2025. године, уставни основ за доношење овог закона садржан је у члану 10. Устава Републике Српске, према којем су грађани Републике Српске, равноправни у слободама, правима и дужностима, једнаки су пред законом и уживају исту правну заштиту без обзира на расу, пол, језик, националну припадност, вјероисповијест, социјално поријекло, рођење, образовање, имовно стање, политичко и друго увјерење, друштвени положај или друго лично својство, у Амандману XXXII т. 5) и 10) на члан 68. Устава Републике Српске, према којем Република уређује и обезбјеђује остваривање и заштиту људских права и слобода и организацију, надлежности и рад државних органа и у члану 70. став 1. тачка 2. Устава, према којем Народна скупштина доноси законе, друге прописе и опште акте.

Предметним измјенама и допунама Кривичног законика мијењају се одредбе које се односе на родни идентитет, односно врши се њихово усаглашавање са Уставом Републике Српске који утврђује да су грађани Републике Српске равноправни у слободама, правима и дужностима, једнаки су пред законом и уживају исту правну заштиту без обзира на расу, пол, језик, националну припадност, вјероисповијест, социјално поријекло, рођење, образовање, имовно стање, политичко и друго увјерење, друштвени положај или друго лично својство.

Републички секретаријат за законодавство је актом број 22.02-020-1761/24 од 19. јуна 2024. године дао мишљење на Нацрт закона о измјенама и допунама Кривичног законика Републике Српске, који је Народна скупштина Републике Српске усвојила на Једанаестој редовној сједници, одржаној 29. октобра 2024. године.

Обрађивач Закона је, у складу са чланом 41. став 2. Правила за израду закона и других прописа Републике Српске („Службени гласник Републике Српске“, број 24/14), навео да нема разлика између Приједлога и Нацрта овог закона, те је образложио разлоге за неприхватање појединачних приједлога и сугестија на Нацрт закона који су дати током дискусије народних посланика, као и оних достављених писменим путем.

У складу са чланом 36. став 1. тачка 9) Пословника о раду Владе Републике Српске („Службени гласник Републике Српске“, број 123/18), обрађивач наводи да је сходно Смјерницама за консултације у изради прописа и других општих аката („Службени гласник Републике Српске“, број 86/22), текст Закона објављен на интернет страници Министарства правде ради достављања приједлога и сугестија. На текст Закона није било примједаба и сугестија достављених овим путем.

Имајући у виду да постоји уставни основ за доношење овог закона, да је Закон усаглашен са Уставом, правним системом и Правилима за израду закона и других прописа Републике Српске, мишљење је Републичког секретаријата за законодавство да се Приједлог закона о измјенама и допунама Кривичног законика Републике Српске може упутити у даљу процедуру.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број 17.03-020-335/25 од 3. фебруара 2025. године, а након увида у прописе Европске уније и анализе Закона о измјенама и допунама Кривичног законика Републике Српске, нису установљени обавезујући секундарни извори права релевантни за предмет уређивања достављеног акта. Због тога у Изјави о усклађености стоји оцјена „Непримјењиво“.

Наиме, предметним актом бришу се одредбе које се односе на родни идентитет, а додају одредбе које се тичу другог личног својства, а све у циљу усклађивања са Уставом Републике Српске који, између осталог, прописује да су грађани равноправни у слободама, правима и дужностима, једнаки су пред законом и уживају исту правну заштиту без обзира на расу, пол, језик, националну припадност, вјероисповијест, социјално поријекло, рођење, образовање, имовно стање, политичко и друго увјерење, друштвени положај или друго лично својство.

С тим у вези, узете су у обзир Повеља Европске уније о основним правима и Европска конвенција о заштити људских права и темељних слобода.

**IV РАЗЛОЗИ ЗА ДОНОШЕЊЕ ЗАКОНА**

Адвокат Александар Јокић из Бање Луке доставио је Министарству правде Републике Српске Иницијативу за измјену члана 208. (омогућавање уживања опојних дрога) Кривичног законика Републике Српске гдје се предлаже измјена става 1. на начин да се прописана казна затвора у трајању од једне до осам година замијени казном затвора до три године, а да се у ставу 2. ријечи: „према више лица“ бришу и прописана казна затвора у трајању од двије до дванаест година замијени казном затвора од једне до осам година.

Такође, Клуб посланика СНСД, Клуб посланика СП, Клуб посланика ДЕМОС, Клуб посланика УС, Клуб посланика НПС, Посланичка група СПС и Посланичка група ДНС, уложили су амандман на Програм рада Народне скупштине Републике Српске за 2024. годину који се тиче измјена Кривичног законика Републике Српске ради брисања одредаба које у себи садрже „родни идентитет“ и њиховог усклађивања са Уставом Републике Српске. Усвајајући наведени амандман, а с тим у вези Програмом рада Народне скупштине Републике Српске за 2024. годину планирана је измјена Кривичног законика Републике Српске, те се из наведених разлога приступило изради измјена и допуна овог законика.

Иницијатива адвоката Александра Јокића није прихваћена из разлога што су кривичне санкције које су прописане за кривично дјело омогућавање уживања опојних дрога сразмјерне тежини и друштвеној опасности тог кривичног дјела и не би их требало ублажавати.

Брисањем родног идентитета из Кривичног законика Републике Српске врши се усклађивање Кривичног законика Републике Српске са одредбама члана 10. Устава Републике Српске који прописује да су грађани Републике Српске равноправни у слободама, правима и дужностима, једнаки су пред законом и уживају исту правну заштиту без обзира на расу, пол, језик, националну припадност, вјероисповијест, социјално поријекло, рођење, образовање, имовно стање, политичко и друго увјерење, друштвени положај или друго лично својство.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. из одредбе члана 5. Законика брише се дио који се односи на родни идентитет, а додају одредбе које се тичу другог личног својства како је и прописано Уставом Републике Српске.

Чланом 2. из одредбе члана 123. Законика брише се дио који се односи на родни идентитет, а додају одредбе које се тичу другог личног својства како је и прописано Уставом Републике Српске.

Чланом 3. из одредбе члана 139. Законика брише се дио који се односи на родни идентитет.

Чланом 4. из одредбе члана 359. Законика брише се дио који се односи на родни идентитет, а додају одредбе које се тичу другог личног својства како је и прописано Уставом Републике Српске.

Чланом 5. прописује се ступање на снагу Закона.

**VI РАЗЛИКЕ ПРИЈЕДЛОГА У ОДНОСУ НА НАЦРТ ЗАКОНА**

Нацрт закона о измјенама и допунама Кривичног законика Републике Српске усвојен је на Једанаестој редовној сједници Народне скупштине Републике Српске, одржаној 29. октобра 2024. године. Приликом израде текста Приједлога разматрале су се примједбе и сугестије које су изнесене на сједници Народне скупштине Републике Српске, као и примједбе достављене писаним путем, а које су се односиле на сљедеће:

Народни посланик Срђан Мазалица подржао је брисање појма „родни идентитет“ из Кривичног законика као и народни посланик Биљана Петковић која сматра да се увођењем термина родни идентитет и сексуално опредјељење доводи до повреде  породице као основне ћелије друштва.

Народни посланик Тања Вукомановић сматра да не треба брисати одредбе које се односе на родни идентитет из разлога што су те одредбе обично везане за злочине из мржње и да се не смије ширити атмосфера насиља и слати људима порука  да су мање вриједни и да су заслужили смрт  зато што се другачије осјећају.

Народни посланик Загорка Граховац истиче да појам друго лично својство такође није дефинисан, не дефинише се ни у самом овом закону  ни у Уставу и такође је апстрактан ако не и  апстрактнији од родног идентитета са којим се замјењује. Такође истиче да највише забрињава једна опасна порука да држава одустаје од заштите од насиља и да се због овог термина одустало од оног стварно доброг и похваљеног закона о заштити жена против насиља.

Народни посланик Игор Црнадак изнио је примједбе које се не односе на Нацрт закона.

Маја Драгојевић Стојић наводи да се у току расправе чуло доста на тему фемицида  и истиче да је још 2. новембра 2023. године разматран Нацрт закона од заштити насиља у породици и над женама посебно са освртом на члан 6, који се управо односи на фемицид. Устав Републике Српске значи гарантује једнакост пред законом на основу члана 10. и забрањује дискриминацију на основу пола и других личних својстава, али уклањањем специфичних одредаба о родном идентитету сужава се свакако експлицитна правна заштита која је кључна за осјетљиве групе.

Министарству правде коментаре на Нацрт доставили су и:

* Хелсиншки парламент грађана Бања Лука – у којима се наводи да се Нацртом закона умањује правна заштита мањинских, маргинализованих и рањивих група, да се поткопава значајан напредак који је постигнут у очувању и унапређењу индивидуалних људских права и слобода у Републици Српској, да злочини из мржње према лицима са различитим родним идентитетима неће бити препознати као такви, ради чега предлажу да се Нацрт повуче из процедуре;
* Сарајевски отворени центар – у којима се наводи да Нацрт закона представља кршење стандарда Савјета Европе, тачније Европске конвенције о људским правима, пресуда Европског суда за људска права као и Директиве Европског парламента о успостави минималних стандарда за права, подршку и заштиту жртава кривичних дјела која од држава захтијева да „жртве злочина треба препознати и третирати их уз поштовање, осјетљив и професионалан начин, без дискриминације било које врсте по било којој основи као што су раса, боја коже, етничко или социјално поријекло, полне карактеристике, језик, вјера или увјерење, политичко или било које друго мишљење, припадност националној мањини, имовина рођење, инвалидитет, године старости, пол, родно изражавање, родни идентитет, сексуална оријентација, боравишни статус или здравље“, а родно засновано насиље дефинише се као насиље усмјерено против неког лица због његовог пола, родног идентитета или родног изражавања или које несразмјерно погађа лица одређеног пола. Такође наводе да се појам „родног идентитета“ први пут спомиње у Кривичном законику 2013. године, а Закон је унапријеђен 2017. увођењем родног идентитета као заштићене карактеристике у оквиру одредаба које регулишу кривично д‌јела говора мржње и повреде равноправности грађана. Дакле, једанаест година након што је први пут уведен овај појам, власт у Републици Српској сматра да га је неопходно избрисати ради „остваривања цјеловитости правног поретка и системске усклађености законских прописа”. Тачно је да су потребне интервенције како би се остварио наведени циљ, али не на начин да се брише појам „родни идентитет“ већ да се у друге законе уведе родни идентитет као заштићена карактеристика, како и налаже Закон о забрани дискриминације БиХ с којим би требало да буду усклађени сви важећи закони на свим нивоима. Предлагачи наводе да овај појам није наведен нити у Уставу Републике Српске, Закону о равноправности полова БиХ, нити у позитивном породичном и кривичном законодавству Републике Српске. Тачно је да се у Закону о равноправности полова у БиХ не наводи родни идентитет као заштићени основ, већ искључиво пол. Међутим, у Закону о равноправности полова је назначено да појам пола обухвата и род као социолошки и културолошки условљену разлику између лица мушког и женског пола и односи се на све улоге и особине које нису условљене или одређене искључиво природним или биолошким факторима, него су прије производ норми, праксе, обичаја и традиције и кроз вријеме су промјенљиви. Овакав став је заузео и Гендер центар Републике Српске, орган при Влади Републике Српске који је надлежан за праћење имплементације Закона о равноправности полова БиХ на нивоу ентитета. Према члану 5. Устава Републике Српске, уставно уређење Републике темељи се, између осталог, на гарантовању и заштити људских слобода и права у складу с међународним стандардима и заштити права етничких група и других мањина. Право на приватни и породични живот загарантовано је чланом 8. Европске конвенције о људским правима. У Босни и Херцеговини Конвенција има снагу Устава, а њене протоколе и пресуде држава је обвезна примјењивати. Конвенција, као и Устав Републике Српске не наводи родни идентитет као заштићени основ, као ни Породични закон, али члан 14. Конвенције забрањује дискриминацију уз листу заштићених основа коју је потребно тумачити много шире, листа није затворена већ укључује и било који други статус. Конвенција Савјета Европе о борби против насиља над женама и насиља у породици обавезује државе чланице да осигурају спровођење одредаба Конвенције без дискриминације по било којој основи као што су пол, род, боја коже, језик, вјера, политичко или друго увјерење, национално или социјално поријекло, припадност националним мањинама, имовинско стање, рођење, сексуална оријентација, родни идентитет, доб, здравствено стање, инвалидитет, брачно стање, мигрантски, избјеглички или други статус. С обзиром на то да је БиХ потписница Истанбулске конвенције већ десет година, те да ју је и ратификовала без постављања резерви, обавезна је да имплементира све одредбе Конвенције, а захтјев за брисање израза родног идентитета представља кршење Конвенције. С обзиром на све наведено, јасно је да аргументи за брисање појма родног идентитета нису постојани, системска усклађеност и цјеловитост правног поретка су пуки изговор за вршење дискриминације над једном мањинском групом, отворено тражење дозволе за вршење дискриминације и некажњавање починитеља насиља према овој групи.
* Примједбе на Нацрт закона поднесене су и од Независног експерта за заштиту од насиља и дискриминације на основу сексуалне оријентације и родног идентитета и Специјалне извјеститељице о положају бранилаца људских права и они се због обимности налази у прилогу овог закона.

Примједбе на достављени Нацрт Министарство правде не може прихватити из разлога што се појам родног идентитета замјењује појмом „другог личног својства“, што је умногоме шири појам, а и обухвата појам родни идентитет. Навод да се овим законом шири атмосфера насиља и шаље људима порука да су мање вриједни и да су заслужили смрт зато што се другачије осјећају не може се прихватити јер се Кривичним закоником као и до сада прописује да је кривично дјело из мржње дјело извршено у потпуности или дјелимично због расне, националне или етничке припадности, језика, вјерског увјерења, боје коже, пола или сексуалног опредјељења, здравственог статуса или другог личног својства неког лица што значи да ће се кривичним дјелом из мржње сматрати и дјело учињено због другог личног својства, између осталог и родног идентитета. Измјене овог закона нису ни у каквој вези са Законом о заштити од насиља у породици, јер Министарство правде није обрађивач наведеног закона, али подсјећамо да је Кривичним закоником, у члану 125. већ прописано кривично дјело тешко убиство, које прописује да ће се казном затвора најмање десет година или казном доживотног затвора казнити ко лиши живота члана своје породице којег је претходно злостављао.

Из наведеног се види да се овим приједлогом врши усклађивање кривичног законодавства са Уставом Републике Српске ради чега и нема разлика Приједлога у односу на разматрани Нацрт закона.

**VII ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Према Мишљењу Министарства привреде и предузетништва број: 18.06-020-342/25 од 3. фебруара 2025. године, увидом у Приједлог закона о измјенама и допунама Кривичног законика Републике Српске и Образац 1. процјене утицаја закона, Министарство привреде и предузетништва констатује да је обрађивач спровео сљедеће методолошке кораке процјене утицаја прописа:

Усвајање овог закона је у плану рада за 2025. годину. У вези с проблемом који се жели ријешити, обрађивач је навео проблем неусклађености одредаба Кривичног законика Републике Српске, које се односе на родни идентитет. Устав Републике Српске садржи одредбе које се односе на друго лично својство, те је одредбе Кривичног законика Републике Српске потребно усагласити са одредбама Устава Републике Српске.

Циљ који се жели постићи доношењем Приједлога је усаглашеност са Уставом Републике Српске.

Код утврђивања опција за постизање циљева и њихове анализе, утврђено је да се циљ може постићи једино доношењем закона.

У вези с утицајем на јавне буџете, обрађивач је навео да Приједлог неће утицати на јавне буџете.

У вези с утицајем на пословање, обрађивач је навео да Приједлог неће утицати на пословање.

Приједлогом нису прописане формалности за грађане и пословни сектор у Републици Српској.

У вези са социјалним утицајем, обрађивач је навео да ће усаглашавање одредаба Приједлога са Уставом Републике Српске допринијети правној сигурности.

У вези с утицајем на животну средину, обрађивач је навео да Приједлог неће утицати на животну средину.

У погледу осталих методолошких корака процјене утицаја прописа, обрађивач је навео да је Приједлог био доступан јавности на интернет страници Министарства правде.

Када је у питању спровођење прописа, обрађивач је навео да је за примјену овог закона одговорно Министарство правде.

Министарство привреде и предузетништва утврдило је да је обрађивач, приликом спровођења процјене утицаја прописа, поступио у складу с Одлуком о процјени утицаја прописа.

**VIII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са Смјерницама за консултације у изради прописа и других општих аката („Службени гласник Републике Српске“, број 86/22), Министарство правде је приликом израде текста Закона о измјенама и допунама Кривичног законика Републике Српске објавило приједлог текста Закона на својој интернет страници ради достављања примједаба и сугестија.

На текст Закона није било примједаба нити сугестија достављених овим путем.

**IX ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна додатна финансијска средства.

**ПРИЛОГ**

**ЗАКОН О ИЗМЈЕНАМА И ДОПУНАМА КРИВИЧНОГ ЗАКОНИКА РЕПУБЛИКЕ СРПСКЕ**

(Текст предложене измјене и допуна уграђен у текст Закона)

Начело једнакости учинилаца кривичних дјела

Члан 5.

Учиниоци кривичних дјела су равноправни и подлијежу кривичној одговорности независно од природе или врсте извршеног кривичног дјела, националне, расне или вјерске припадности, језика, вјерског или политичког увјерења, боје коже, пола или сексуалне оријентације, здравственог статуса, поријекла, политичког или друштвеног положаја**,** **другог личног својства** или било које друге околности.

Значење израза

Члан 123.

1. Изрази употријебљени у овом законику имају сљедеће значење:

1) територија Републике Српске подразумијева сувоземну територију и водене површине унутар њених граница, као и ваздушни простор над њима,

2) кривично законодавство Републике Српске подразумијева овај законик и све кривичноправне одредбе садржане у другим законима Републике Српске,

3) службено лице је изабрани или именовани функционер у органима законодавне, извршне и судске власти, јединице локалне самоуправе и у другим органима и јавним установама или службама које врше одређене управне, стручне и друге послове у оквиру права и дужности власти која их је основала; судија уставног суда, судија, тужилац, правобранилац; лице које стално или повремено врши службену дужност у наведеним јавним органима или установама, нотар, извршитељ и арбитар, овлаштено лице у привредном друштву или у другом правном лицу којем је законом или другим прописом донесеним на основу закона или закљученог уговора о арбитражи повјерено вршење јавних овлаштења, а које у оквиру тих овлаштења врши одређену дужност, те друго лице које врши одређену службену дужност на основу овлаштења из закона или другог прописа донесеног на основу закона и лице којем је фактички повјерено вршење појединих службених дужности,

4) кад је као извршилац одређених кривичних дјела означено само службено, односно одговорно лице, сва та лица могу бити извршиоци тих дјела, ако из обиљежја појединог дјела или из појединог прописа не произлази да извршилац може бити само неко од тих лица,

5) страно службено лице је члан законодавног, извршног, управног или судског органа стране државе, јавни функционер међународне организације и њених органа, судија и други функционер међународног суда или друго службено лице међународног суда које ради за накнаду или без накнаде,на служби у Републици Српској. Страним службеним лицем сматра се лице које је члан, функционер или службеник законодавног или извршног органа стране државе, лице које је судија, поротник, члан, функционер или службеник суда стране државе или међународног суда, тужилац, лице које је члан, функционер или службеник међународне организације и њених органа, лице које је арбитар у страној или међународној арбитражи, као и друго страно лице које врши одређену службену дужност на основу овлаштења из закона или другог прописа донесеног на основу закона, као и лице којем је фактички повјерено вршење појединих службених дужности за странца у Републици Српској (власници, сувласници, заступници фирми у Републици Српској),

6) одговорним лицем у правном лицу сматра се лице које на основу закона, прописа или овлаштења врши одређене послове управљања, надзора или друге послове из дјелатности правног лица као и лице коме је фактички повјерено обављање тих послова. Одговорним лицем сматра се и службено лице кад су у питању кривична дјела код којих је као извршилац означено одговорно лице, а у овом законику нису прописана у глави о кривичним дјелима против службене дужности, односно као кривична дјела службеног лица,

7) дијете као жртва кривичног дјела је лице које није навршило осамнаест година живота,

8) више лица је најмање два лица,

9) група је најмање три лица која су повезана ради повременог или трајног вршења кривичних дјела, која не мора да има дефинисане улоге својих чланова, континуитет чланства или развијену структуру,

10) организована криминална група је удружење које се састоји од три или више лица која су се удружила ради вршења кривичних дјела за која је прописана казна затвора од три године или тежа казна. У наведени број чланова улази и организатор или руководилац удружења,

11) тајна Републике Српске је податак или документ који је законом, другим прописом или општим актом надлежног органа донесеним на основу закона, одређен тајном Републике Српске, а чијим би откривањем наступиле штетне посљедице за безбједност или интерес Републике Српске,

12)службена тајна је податак или документ који је законом Републике Српске, другим прописом Републике Српске или општим актом надлежне институције Републике Српске донесеним на основу закона проглашен службеном тајном,

13)професионална тајна је податак о личном или породичном животу странака који сазнају адвокати, браниоци, јавни биљежници, љекари или други здравствени радници, вјерски исповједници и друга професионална лица у обављању свог звања или занимања,

14) пословном тајном сматрају се подаци и документи који су законом, другим прописом или одлуком надлежног органа проглашени пословном тајном и чије би одавање имало или могло имати штетне посљедице за привредно друштво или друго правно лице,

15)документ или исправа је сваки предмет који је подобан или одређен да служи као доказ какве чињенице која је од значаја за правне односе,

16)новац је метални и папирни новац који је на основу закона у оптицају у Босни и Херцеговини или у страној држави,

17)знаци за вриједност су и страни знаци за вриједност, као и домаће и стране поштанске марке које више нису у оптицају,

18)покретна ствар је и свака произведена или скупљена енергија за давање свјетлости, топлоте или кретања, телефонски импулс, као и регистровани податак који је резултат електронске обраде података (компјутерски податак или програм),

19)под појмом силе подразумијева се и примјена хипнозе или омамљујућих средстава, с циљем да се неко, против своје воље, доведе у несвесно стање или онеспособи за отпор,

20)моторним возилом се сматра свако саобраћајно средство на моторни погон у сувоземном, воденом и ваздушном саобраћају,

21)кривично дјело из мржње је дјело извршено у потпуности или дјелимично због расне, националне или етничке припадности, језика, вјерског увјерења, боје коже, пола или сексуалног опредјељења, здравственог статуса или **другог личног својства** неког лица,

22) кад је радња кривичног дјела одређена трајним глаголом, кривично дјело постоји ако је радња учињена једном или више пута,

23) израз „неће се казнити“ значи да у том случају нема кривичног дјела,

24) имовинска корист од кривичног дјела је непосредна имовинска корист од кривичног дјела која се састоји од сваког увећања или спречавања умањења имовине до које је дошло извршењем кривичног дјела тако и имовина у коју је претворена или промијењена непосредна имовинска корист од кривичног дјела, као и свака друга корист која је добијена од непосредне имовинске користи од кривичног дјела или имовине у коју је промијењена или претворена непосредна имовинска корист од кривичног дјела, без обзира на то да ли се налази на територији Републике Српске или ван ње,

25) имовином се сматра имовина било које врсте, независно од тога да ли је материјална или нематеријална, покретна или непокретна, односно правни документи или инструменти којима се доказује право на такву имовину.

**Повреда равноправности грађана**

Члан 139.

(1) Ко на основу разлике у раси, боји коже, вјери, полу, роду, језику, политичком или другом убјеђењу, сексуалном опредјељењу, националној или етничкој припадности, имовинском стању, рођењу или социјалном поријеклу, образовању или друштвеном положају или неком другом личном својству, ускрати или ограничи слободу или право човјека утврђено уставом, законом или ратификованим међународним уговором, или ко на основу ове разлике даје грађанима повластице или погодности супротно уставу, закону или ратификованом међународном уговору, казниће се новчаном казном или казном затвора до три године.

(2) Казном из става 1. овог члана казниће се и оно лице које врши прогањање лица или организација због њиховог залагања за равноправност људи.

(3) Ако дјело из ст. 1. и 2. овог члана учини службено лице злоупотребом службеног положаја или овлаштења, казниће се казном затвора од шест мјесеци до пет година.

**Јавно изазивање и подстицање насиља и мржње**

Члан 359.

(1) Ко путем штампе, радија, телевизије, компјутерског система или друштвене мреже, на јавном скупу или јавном мјесту или на други начин јавно позива, изазива или подстиче или учини доступним јавности летке, слике или неке друге материјале којима се позива на насиље или мржњу усмјерену према одређеном лицу или групама због њихове националне, расне, вјерске или етничке припадности, боје коже, пола, сексуално опредјељења, инвалидитета, поријекла**, другог личног својства** или каквих других особина, казниће се новчаном казном или казном затвора до три године.

(2) Ако је дјело из става 1. овог члана учињено принудом, злостављањем, угрожавањем сигурности, излагањем порузи националних, етничких или вјерских симбола, оштећењем туђих ствари, скрнављењем споменика, спомен-обиљежја или гробова, учинилац ће се казнити казном затвора од једне до пет година.

(3) Ако је усљед дјела из ст. 1. и 2. овог члана дошло до нереда, насиља или других тешких посљедица за заједнички живот народа и осталих који живе у Републици Српској, казниће се казном затвора од двије до дванаест година.

1. Материјал и предмети који носе поруке из става 1. овог члана, као и средства за њихову израду, умножавање или растурање, одузеће се.